CELEX: 32017R0400
Language: ro
Date: 2017-03-07 00:00:00
Title: Regulamentul (UE) 2017/400 al Consiliului din 7 martie 2017 de modificare a Regulamentului (UE) nr. 224/2014 privind măsuri restrictive având în vedere situația din Republica Centrafricană

9.3.2017   
            
            
               RO
            
            
               Jurnalul Oficial al Uniunii Europene
            
            
               L 63/1
            
         REGULAMENTUL (UE) 2017/400 AL CONSILIULUI
   din 7 martie 2017
   de modificare a Regulamentului (UE) nr. 224/2014 privind măsuri restrictive având în vedere situația din Republica Centrafricană
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 215,
   având în vedere Decizia 2013/798/PESC a Consiliului din 23 decembrie 2013 privind măsuri restrictive împotriva Republicii Centrafricane (1),
   având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
   întrucât:
   
               (1)
            
            
               Regulamentul (UE) nr. 224/2014 al Consiliului (2) pune în aplicare unele dintre măsurile prevăzute în Decizia 2013/798/PESC.
            
         
               (2)
            
            
               Decizia 2013/798/PESC impune un embargo asupra armelor împotriva Republicii Centrafricane, precum și indisponibilizarea fondurilor și a resurselor economice ale anumitor persoane implicate sau care sprijină acte care amenință pacea, stabilitatea sau securitatea în Republica Centrafricană.
            
         
               (3)
            
            
               La 27 ianuarie 2017, Consiliul de Securitate al Organizației Națiunilor Unite a adoptat Rezoluția 2339 (2017) de modificare a criteriilor de desemnare privind indisponibilizarea activelor. Consiliul a adoptat Decizia (PESC) 2017/412 (3) de modificare a Deciziei 2013/798/PESC pentru a pune în aplicare RCSONU 2339 (2017).
            
         
               (4)
            
            
               Această măsură intră în domeniul de aplicare al tratatului și, în consecință, este necesară o reglementare la nivelul Uniunii pentru punerea sa în aplicare, în special pentru a se asigura aplicarea sa uniformă de către operatorii economici din toate statele membre.
            
         
               (5)
            
            
               Prin urmare, Regulamentul (UE) nr. 224/2014 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Regulamentul (UE) nr. 224/2014 se modifică după cum urmează:
   
               1.
            
            
               La articolul 3, litera (c) se înlocuiește cu următorul text:
               
                           „(c)
                        
                        
                           legate de furnizarea de echipamente neletale și de furnizarea de asistență, inclusiv formare operațională și neoperațională pentru forțele de securitate ale Republicii Centrafricane, inclusiv pentru instituțiile de aplicare a legii, destinate exclusiv sprijinirii sau utilizării în cadrul procesului de reformă a sectorului de securitate (RSS) al Republicii Centrafricane, în coordonare cu MINUSCA, cu condiția să fi fost notificate în prealabil Comitetului de sancțiuni.”
                        
                     
         
               2.
            
            
               Articolul 5 alineatul (3) se înlocuiește cu următorul text:
               „(3)   Anexa I cuprinde persoanele fizice sau juridice, entitățile și organismele desemnate de Comitetul de sancțiuni ca fiind persoane fizice sau juridice, entități și organisme care:
               
                           (a)
                        
                        
                           sunt implicate în acte care amenință pacea, stabilitatea sau securitatea Republicii Centrafricane sau sprijină astfel de acte, inclusiv acte care amenință sau împiedică procesul de stabilizare și de reconciliere sau care alimentează manifestările de violență;
                        
                     
                           (b)
                        
                        
                           încalcă embargoul asupra armelor prevăzut la punctul 54 din RCSONU 2127 (2013) ori au furnizat, vândut sau transferat, în mod direct sau indirect, grupărilor armate sau rețelelor infracționale din Republica Centrafricană, armament sau material conex ori consiliere tehnică, formare sau asistență de orice fel, inclusiv finanțare și asistență financiară, în legătură cu activități violente ale grupărilor armate sau ale rețelelor infracționale din Republica Centrafricană ori au fost beneficiarii acestor materiale și servicii;
                        
                     
                           (c)
                        
                        
                           sunt implicate în planificarea, conducerea sau comiterea în Republica Centrafricană de acte care încalcă dreptul internațional în materie de drepturi ale omului sau dreptul umanitar internațional, după caz, sau care constituie abuzuri sau încălcări ale drepturilor omului, inclusiv acte îndreptate împotriva civililor, atacuri din motive etnice sau religioase, atacuri asupra școlilor și spitalelor, precum și răpiri și strămutări forțate;
                        
                     
                           (d)
                        
                        
                           sunt implicate în planificarea, orchestrarea sau comiterea de acte de violență sexuală și bazată pe gen în Republica Centrafricană;
                        
                     
                           (e)
                        
                        
                           recrutează sau folosesc copii în conflictul armat din Republica Centrafricană, încălcând astfel dreptul internațional aplicabil;
                        
                     
                           (f)
                        
                        
                           acordă sprijin grupărilor armate sau rețelelor infracționale prin exploatarea ilicită a resurselor naturale sau prin comercializarea acestora, inclusiv a diamantelor, a aurului, precum și a speciilor faunei și florei sălbatice și a produselor derivate din fauna sau flora sălbatică, în interiorul Republicii Centrafricane sau provenite din aceasta;
                        
                     
                           (g)
                        
                        
                           împiedică furnizarea de asistență umanitară în Republica Centrafricană sau accesul la asistență umanitară ori distribuirea acesteia în Republica Centrafricană;
                        
                     
                           (h)
                        
                        
                           sunt implicate în planificarea, orchestrarea, sponsorizarea sau desfășurarea de atacuri împotriva misiunilor Organizației Națiunilor Unite sau a prezențelor internaționale pentru asigurarea securității, inclusiv MINUSCA, misiunile Uniunii și operațiunile franceze care le sprijină;
                        
                     
                           (i)
                        
                        
                           sunt lideri ai unei entități desemnate de Comitetul de sancțiuni ori au oferit sprijin ori au acționat pentru sau în numele ori conform instrucțiunilor unei persoane, unei entități sau unui organism desemnat de Comitetul de sancțiuni ori ale unei entități deținute sau controlate de o persoană, o entitate sau un organism desemnat.”
                        
                     
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 martie 2017.
      
         
            Pentru Consiliu
         
         
            Președintele
         
         L. GRECH
      
   
   
      (1)  JO L 352, 24.12.2013, p. 51.
   
      (2)  Regulamentul (UE) nr. 224/2014 al Consiliului din 10 martie 2014 privind măsuri restrictive având în vedere situația din Republica Centrafricană (JO L 70, 11.3.2014, p. 1).
   
      (3)  Decizia (PESC) 2017/412 a Consiliului din 7 martie 2017 de modificare a Deciziei 2013/798/PESC privind măsuri restrictive împotriva Republicii Centrafricane (a se vedea pagina 102 din prezentul Jurnal Oficial).